La taula periòdica dels elements ordena els elements químics segons el seu nombre atòmic en una estructura de grups, períodes i blocs que reflecteixen diferents propietats dels elements.
Tot i que aquesta afirmació conté els termes més evidents relacionats amb la taula periòdica, hi ha molts més termes relacionats amb les propietats i l'estructura dels àtoms sense els quals no es podria entendre la justificació d'aquesta eina, que és una de les millors sistematitzacions de la ciència.
En aquest Bit de terminologia us volem donar a conèixer les tres actuacions terminològiques amb què el TERMCAT s'ha afegit a la celebració, enguany, de l'Any Internacional de la Taula Periòdica.
Infografia interactiva de la taula periòdica dels elements
La taula periòdica és l'eix vertebrador de la química i un dels pilars essencials en què es fonamenten moltes altres ciències, com la física, l'astronomia, la biologia, etc. És tan transversal que se n'han fet incomptables versions i s'ha convertit en una icona cultural.
La taula periòdica que hem imaginat des del TERMCAT té un format interactiu i una finalitat bàsicament didàctica.
Es tracta, de fet, de tres aproximacions a la taula periòdica que tenen com a objectiu presentar-ne les dades més rellevants de manera simplificada.
La primera aproximació correspon, conceptualment, a la taula periòdica tradicional i és, per tant, útil per a consultar la informació general dels elements químics.
Les dues complementàries mostren de manera entenedora la significació i la variació del caràcter metàl·lic i els valors d' electronegativitat dels elements, dues propietats que sovint presenten dubtes d'interpretació.
Denominacions catalanes normalitzades per als nous elements de la taula periòdica
La taula periòdica és una eina viva: des dels 63 elements coneguts en època de Mendeléiev, s'ha anat ampliant fins als 118 actuals.
El desembre de 2015 la Unió Internacional de Química Pura i Aplicada (IUPAC, per les seves sigles en anglès) va aprovar la incorporació de quatre nous elements a la taula periòdica, de manera que en quedava completat el setè període (això és, la setena fila).
Poc després que, el novembre de 2016, la IUPAC n'aprovés el nom i el símbol definitius en anglès, el Consell Supervisor del TERMCAT, amb la col·laboració d'especialistes de la Societat Catalana de Química de l'Institut d'Estudis Catalans, va fixar-ne les denominacions catalanes corresponents: nihoni (Nh, nombre atòmic 113; en anglès, nihonium ), moscovi (Mc, nombre atòmic 115; en anglès, moscovium ), tennes (Ts, nombre atòmic 117; en anglès, tennessine ) i oganessó (Og, nombre atòmic 118; en anglès, oganesson ).
Dos recursos terminològics per a consultar els termes de la taula periòdica
L'Any Internacional de la Taula Periòdica se celebra des de la química, però també des de la física.
I és que des dels primers plantejaments de la taula periòdica com un sistema d'ordenació dels elements naturals segons les seves propietats fins a la seva imatge actual, que també inclou elements sintètics, l'evolució d'aquesta eina només pot ser entesa considerant el progrés d'aquestes ciències.
En el web del TERMCAT hi ha disponibles en línia dos diccionaris que són especialment útils per a consultar la terminologia al voltant de la taula periòdica.
D'un banda, el Diccionari de química, un projecte en curs que actualment conté més de mil cinc-cents termes de química orgànica, química inorgànica i química física.
Hi trobareu termes com emissió atòmica, espectre d'emissió, estat d'oxidació, etc. De l'altra, el Diccionari de física, que inclou terminologia de física nuclear i física atòmica, entre d'altres branques d'aquesta ciència.
Hi trobareu termes com capa electrònica, electró de conversió interna, nombre quàntic, etc. Ambdós han estat elaborats conjuntament pel TERMCAT, la Universitat Politècnica de Catalunya i Enciclopèdia Catalana.
Amb aquests recursos, volem posar el nostre granet de sorra perquè la terminologia en català sigui part activa de la celebració de l'Any Internacional de la Taula Periòdica.
Us encoratgem, doncs, a descobrir-los!